b"\n_START_ARTICLE_\nGub\xc3\xa8rnia de Liv\xc3\xb2nia\n_START_SECTION_\nHist\xc3\xb2ria\n_START_PARAGRAPH_\nDes d'una perspectiva hist\xc3\xb2rica, aquesta regi\xc3\xb3 va formar part de la fortalesa dels Germans Livonians de l'Espasa, que en 1237 van passar a formar part de l'Orde Teut\xc3\xb2nic, formant-ne una branca anomenada Orde Livoni\xc3\xa0. Cap al final de l'edat mitjana, ja havia passat a nominar-se amb el top\xc3\xb2nim de Liv\xc3\xb2nia no solament la part antiga, sin\xc3\xb3 tamb\xc3\xa9 Curl\xc3\xa0ndia i Est\xc3\xb2nia. El 1620, la major part de Liv\xc3\xb2nia va ser conquerida per Su\xc3\xa8cia. El territori va ser conquerit per l'Imperi Rus durant la Gran Guerra del Nord, i despr\xc3\xa9s de la Capitulaci\xc3\xb3 d'Est\xc3\xb2nia i Liv\xc3\xb2nia, el 1710, es va formar la governaci\xc3\xb3 de Liv\xc3\xb2nia. Formalment, va ser cedida a R\xc3\xbassia en el Tractat de Nystad el 1721, juntament amb l'Est\xc3\xb2nia Sueca i l'\xc3\x8dngria sueca. Durant la reordenaci\xc3\xb3 administrativa posterior, la prov\xc3\xadncia va passar a dir-se el 1796 Govern de Liv\xc3\xb2nia._NEWLINE_Les prov\xc3\xadncies b\xc3\xa0ltiques com Liv\xc3\xb2nia van ocupar un lloc especial a l'Imperi rus, per la influ\xc3\xa8ncia de segles dels alemanys del B\xc3\xa0ltic que havien fet feus predominantment protestants i de parla alemanya. L'autonomia de les ciutats estaven m\xc3\xa9s desenvolupades que a la resta de l'imperi i la condici\xc3\xb3 de serf havia desaparegut a comen\xc3\xa7aments del segle\xc2\xa0xix. Per\xc3\xb2 per a R\xc3\xbassia, les prov\xc3\xadncies del B\xc3\xa0ltic tenien, m\xc3\xa9s enll\xc3\xa0 de la seva import\xc3\xa0ncia estrat\xc3\xa8gica i econ\xc3\xb2mica, un valor exemplar: igual que Sant Petersburg va ser constru\xc3\xaft en un terreny pres a Su\xc3\xa8cia, totes les prov\xc3\xadncies b\xc3\xa0ltiques es mereixien el sobrenom de \xc2\xabfinestra a l'Occident\xc2\xbb. No solament els junkers i els burgesos eren german\xc3\xb2fens, sin\xc3\xb3 els aut\xc3\xb2ctons livonians i letons eren seguidors del protestantisme luter\xc3\xa0._NEWLINE_Amb el Tractat de Brest-Litovsk el 3 de mar\xc3\xa7 de 1918, la R\xc3\xbassia bolxevic va acceptar la p\xc3\xa8rdua del Govern de Liv\xc3\xb2nia i pels acords celebrats a Berl\xc3\xadn el 27 d'agost de 1918, la Governaci\xc3\xb3 Aut\xc3\xb2noma d'Est\xc3\xb2nia i la Governaci\xc3\xb3 de Liv\xc3\xb2nia van ser separades de R\xc3\xbassia."